《赠王兰畹董竹溪二孝廉》
清代·刘大绅

王郎矫矫云中龙，当霄吐气飞白虹。长安人海时自雄，天下健者惟董公。

局天蹐地羞庸庸，高岩巨壑生松风。二子论文非苟同，炯然各具双青瞳。

新城秀水两宗工，南施北宋争云从。四家几欲千古空，后生小子多悯慵。

偏将腐草嗤祝融，此如人已登岱峰。我犹侈口谈东蒙，吁嗟菲薄真何衷。

师门弟子身可终，安能粪壤污鸿濛。近睹二子开心胸，其光奕奕声隆隆。

人间得此如駏蛩，何当鞭石东海东。相携大醉蓬莱宫，慎无笑我心有蓬。

作者简介：（1747—1828）清云南晋宁人，字寄庵。乾隆三十七年进士，授山东新城知县。极力赈恤，因擅自缓征遣戍，县人集资请赎，得放归。